Συντεταγμένες: 48°52′58.91″N 2°18′27.72″E﻿ / ﻿48.8830306°N 2.3077000°E﻿ / 48.8830306; 2.3077000

Το **Εθνικό Μουσείο Ζαν-Ζακ Ενέρ** (Γαλλικά: Musée national Jean-Jacques-Henner) είναι μουσείο αφιερωμένο στο έργο του Γάλλου ζωγράφου Ζαν-Ζακ Ενέρ (1829-1905). Άνοιξε στο κοινό το 1924, χάρη στη δωρεά που έγινε στο Γαλλικό κράτος την προηγούμενη χρονιά από τη Μαρί Ενέρ, χήρα του ανιψιού του καλλιτέχνη.

Είναι ένα από τα γαλλικά Εθνικά μουσεία και στεγάζεται σε ένα παλιό αρχοντικό του 19ου αιώνα, στην περιοχή Πλαιν-ντε-Μονσώ, λεωφόρος ντε Βιλιέ 43, του 17ου διαμερίσματος στο Παρίσι.

Περιγραφή
---------

Καβαλέτο του Ζαν-Ζακ Εννέρ με το έργο *Ναϊάδες*
Το μουσείο στεγάζεται σε ένα αρχοντικό του 1878, που ανήκε στο παρελθόν στον ζωγράφο Γκιγιώμ Ντυμπύφ (1853-1909), το οποίο αποκτήθηκε από την ανιψιά του Ενέρ το 1921. Εγκαινιάστηκε ως μουσείο το 1924 και έγινε Εθνικό μουσείο το 1943.

Το μουσείο αναπτύσσει δύο κύρια θέματα: τα έργα του καλλιτέχνη και το εργαστήριό του.

Σήμερα το μουσείο περιέχει μια μεγάλη συλλογή από πίνακες ζωγραφικής και σχέδια του Αλσατού ζωγράφου Ζαν-Ζακ Ενέρ, στα οποία περιλαμβάνονται περίπου 1.000 σκίτσα, έγγραφα και αναμνηστικά, έπιπλα και αντικείμενα του 19ου αιώνα, που εκτίθενται σε επτά αίθουσες στους τέσσερις ορόφους του εκθεσιακού χώρου. Η συλλογή περιλαμβάνει περισσότερα από 130 πορτρέτα, καθώς και μυθικά θέματα και μορφές σε ονειρικά τοπία που πλησιάζουν τον συμβολισμό.

Στο ισόγειο, στο σαλόνι εκτίθεται η συλλογή έργων ζωγραφικής του Ζαν-Ζακ Ενέρ. Στην παλιά τραπεζαρία προσφέρεται εκπαιδευτικό υλικό και εκπαιδευτικά εργαλεία που επιτρέπουν τη σκιαγράφηση τόσο του ιστορικού πλαισίου της περιοχής Πλαιν-ντε-Μονσώ όσο και της ζωής του ζωγράφου Ζαν-Ζακ Εννέρ.

Στον πρώτο όροφο, δύο μικρά κόκκινα δωμάτια παρουσιάζουν την αρχή της καριέρας του καλλιτέχνη στην Αλσατία, τα χρόνια της μαθητείας του, το Βραβείο της Ρώμης που κέρδισε και τη διαμονή του στην Ιταλία (1858-1864).

Στον δεύτερο όροφο, παρουσιάζονται εκθέσεις αρχείων, κυρίως γραφικών τεχνών.

Στον τρίτο όροφο, το γκρι εργαστήριο είναι αφιερωμένο στο θέμα του εργαστηρίου του. Ο καλλιτέχνης δεν έμεινε ποτέ σ'αυτό το κτήριο αλλά παρουσιάζεται η ατμόσφαιρα του χώρου του μέσα από προσωπικά του αντικείμενα και έπιπλα (γραφείο, πάγκος ζωγραφικής, παλέτα, μελανοδοχείο κ.λπ.).

Το 2008-9 και το 2013-16 έγιναν εκτεταμένες εργασίες ανακαίνισης μεταξύ των οποίων ήταν και η αποκατάσταση του πολύ όμορφου χειμερινού κήπου. Στο μουσείο διοργανώνονται προσωρινές εκθέσεις, συναυλίες, παρουσιάσεις μεγάλων κριτικών τέχνης της εποχής μας, παραστάσεις κ.λ.

Το 2017, δημιουργήθηκε ένα νέο Ίδρυμα, το οποίο συνένωσε το εθνικό μουσείο Ζαν-Ζακ Ενέρ και το Μουσείο Γκυστάβ Μορώ.

Πίνακες
-------

* Η Αλσατία, περιμένει, 1871*Η Αλσατία, περιμένει,* 1871
* Η Αλήθεια, 1896Η *Αλήθεια*, 1896
* Η ΜοναξιάΗ *Μοναξιά*

Εξωτερικοί σύνδεσμοι
--------------------

* Η ιστοσελίδα του μουσείου (γαλλικά,αγγλικά)

Παραπομπές
----------

1. ↑ . «musee-henner.fr/collections/les-naiades».
2. ↑ . «parissurunfil.com/musee-national-jean-jacques-henner/».
3. ↑ . «culture.gouv.fr/Regions/Drac-Ile-de-France/Actualites/Rendez-vous-a-l-Atelier-2019/Musee-national-Jean-Jacques-Henner».
4. ↑ . «parisinfo.com/paris-museum-monument/71428/Musee-national-Jean-Jacques-Henner».
5. ↑ . «hotelslitteraires.fr/2019/02/27/visite-du-musee-national-jean-jacques-henner-et-de-lexposition-roux/».
6. ↑ . «legifrance.gouv.fr».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141161146
* LCCN: nr92007446
* ISNI: 0000 0001 2097 4871
* GND: 5049910-5
* SUDOC: 026548399
* BNF: cb11877514w (data)
* ULAN: 500310632
* NLA: 36006758
* ICCU: UFIV064137

 |

 |